Akuttmedisinsk kommunikasjonssentral

**Akuttmedisinsk kommunikasjonssentral** (**AMK**) er en del av medisinsk nødmeldetjeneste som har til hovedoppgave å besvare det medisinske nødnummeret 113, gir medisinske råd og koordinerer aktuelle ressurser.

Det er AMK-sentralen som bestemmer hvilke helseressurser som skal sendes til de ulike situasjoner og hendelser som meldes inn til sentralen – være seg ambulansebil, -båt eller -helikopter, eller lignende, og hvilken hastegrad (prioritet) henvendelsen skal få. AMK koordinerer ambulanseressursene, varsler lokal lege eller legevakt og gir medisinsk rådgivning når det ansees nødvendig.

AMK-sentralene er gjerne lokalisert ved de største sykehusene. De er som oftest bemannet av sykepleiere og ambulansekoordinatorer (faglært ambulansepersonell).

## Sentraler
Norge er (per 2018) inndelt i 16 AMK-områder med hver sin sentral. Sentralene er i alfabetisk rekkefølge:

* AMK Bergen
* AMK Bodø
* AMK Finnmark
* AMK Førde
* AMK Haugesund
* AMK Helgeland
* AMK Innlandet
* AMK Møre og Romsdal
* AMK Nord-Trøndelag
* AMK Oslo
* AMK Sør-Trøndelag
* AMK Sørlandet
* AMK Stavanger
* AMK Tromsø
* AMK Vestfold-Telemark
* AMK Vestre Viken

## Hjelpemidler
Sentralene har gjerne følgende hjelpemidler:

*Hovedapplikasjon/journalsystem, f.eks. AMIS
*Flåtestyringssystem/kartverk, f.eks. Transmed
*Felles radio- og telefonibetjening (ICCS) fra Frequentis, som en del av Nødnettleveransen
*Norsk medisinsk indeks. Pr. juli 2014 var denne i papirformat, og i elektronisk utgave.
*Lokalt prosedyreverk

De tre nødetatene benytter et felles digitalt radiosystem, Nødnett. En pilotinstallasjon ble installert i 52 kommuner på Sør-Østlandet i 2011. Installasjon i hele landet ble ferdig i 2015. I tillegg til å være avlyttingsikkert og enklere i bruk, viser erfaringen fra piloten at lydkvaliteten ved gruppekommunikasjon er god. Støy fra skadestedet filtreres effektivt bort og mange misforståelser kan unngås. Det var ved ferdigstillelsen i 2015 forventet at Nødnett skulle gi bedre samarbeidsmulighet mellom de tre nødetatene.
## Historikk
* Ca. 1970: Automatisering av telefonnettet - foranleder etableringen av en ny nødmeldetjeneste. 
* 1971: Den 1. september 1971 ble det satt i drift nye nødnumre i Bergen by: 001 (brann) 002 (politi) og 003 (helse).
* 1972: I forbindelse med den store kommunesammenslutningen 01.01.1972 ble det også innført 00X-alarmtelefonnumre. Parallelt ble dessuten lukkede radiokommunikasjoner i VHF-2m-båndet satt i drift for brann/ambulanse- og polititjenesten.
* 1973: Et lite kommunikasjonssenter etableres i mottakelsen på Haukeland sykehus, Bergen.
* 1984: AMK Bergen startet opp 10. mai 1984.
* 1986–1989: Medisinsk alarmtelefonnummer *003* innføres i Hordaland fylke, AMK Voss og AMK Stord, og det ble etablert 18 legevaktsentraler og 24 lokale radionett felles for helse- og branntjenesten. 4&nbsp;% av befolkningen gjenstår.
* Sentrale helsemyndigheter 1988/1989: *Ot.prop. 26 om Etablering av medisinsk nødmeldetjeneste* ble vedtatt enstemmig av Stortinget 07.03.. Norge var således et av de første landene i Europa som fikk lovverk for kommunikasjonsberedskap.
* I rundskriv av 04.09, varsler Helsedirektoratet at «Hordalands-modellen» vil bli lagt til grunn for en landsomfattende utbygging.
* 1990: Forskrift om medisinsk nødmeldetjeneste utgis. Denne forskriften regulerer den daglige akuttmedisinske beredskap og beredskap ved store ulykker og katastrofer. I tråd med forskriften blir det etablert akuttmedisinske kommunikasjonssentraler (AMK-sentraler) ved alle landets akuttsykehus.
* 1993: Nødnumrene justeres til 110, 112 og 113.

## Se også
*Nødnummer
*Helseradio

## Referanser


## Eksterne lenker
* Ring 113 - heller en gang for mye enn en gang for lite 
* Hvordan melde ulykke/sykdom til 113 
* Nasjonalt kompetansesenter der hovedformålet er å optimalisere medisinsk nødmeldetjeneste i Norge